बिल पास कराते वक्त बोले छह माह में बना देंगे बोर्ड
पॉलिटिकल रिपोर्टर, जयपुर| राजस्थानहोम्योपैथिक चिकित्सा संशोधन विधेयक 2017 शुक्रवार को विधानसभा में काफी विरोध और तीखी टिप्पणियों के साथ पारित हुआ। विधायक प्रह्लाद गुंजल सहित अधिकांश विधायकों ने चिकित्सा मंत्री कालीचरण सराफ को बिल की नीतियों और नियमों को लेकर घेरा। उन्होंने पूछा 25 साल से होम्योपैथी में संचालन और नीति क्रियान्वयन के लिए बोर्ड तक नहीं बना है। ऐसे में संशोधन बिल का क्या मतलब। केवल बजट के आंकड़ों से क्या होता है। पुराने विधेयक में लिखा है कि पहला बोर्ड सरकार गठित करेगी और उसके बाद बोर्ड भंग होने पर एक साल से पहले बोर्ड गठित करना आवश्यक है। लेकिन यहां तो 25 साल से बोर्ड का अता पता ही नहीं है। कुछ विधायकों ने कहा कि अभी तक को सभी संभागीय मुख्यालयों तक में होम्योपैथी कॉलेज तक नहीं है। बिल की कमजोर ड्राफ्टिंग पर कई सवाल उठे। इतना ही नहीं झेला छाप लोगों के खिलाफ सजा भी कड़ी नहीं है। केवल पुलिस राज बढ़ाने वाली धाराओं से कैसे रुकेंगे नीम हकीम? बिल पास कराते वक्त सराफ बोले... बिल का उद्देश्य नीम हकीमों पर सख्ती के साथ होम्योपैथी का विकास है। यह सही है कि 25 साल से बोर्ड का गठन नहीं हुआ। अब छह माह में बोर्ड गठन कर देंगे। इस बिल का भी गुंजल, माणिकचंद सुराणा, मनोज न्यांगली, शंकर सिहं राजपुरोहित, गोविंद सिहं डोटासरा सहित अधिकांश विधायकों ने विरोध किया।
hin_Deva hin_Deva